Luís Montenegro

Luís Filipe Montenegro Cardoso de Morais Esteves (* 16. február 1973, Porto, Portugalsko) je portugalský politik a právnik, ktorý pôsobí od roku 2024 ako predseda vlády Portugalska. Je predsedom Sociálnodemokratickej strany (PSD) a vedie 24. ústavnú vládu.

Montenegro bol v rokoch 2002 až 2018 členom Zhromaždenia Republiky za Aveiro a v rokoch 2011 až 2017 viedol parlamentnú frakciu svojej strany. Po porážke Ruia Ria vo voľbách na predsedu jeho strany v roku 2020 zvíťazil v roku 2022 nad Jorgem Moreirom da Silvom a stal sa prezidentom PSD.

Pod vedením Montenegra dosiahla PSD dohodu so stranou CDS-PP a pred portugalskými parlamentnými voľbami v roku 2024 vytvorila stredopravú Demokratickú alianciu (AD). Najviac kresiel vo voľbách obsadila práve Demokratická aliancia s 80 kreslami, dvomi viac ako Socialistická strana. Za predsedu vlády ho vymenoval prezident Marcelo Rebelo de Sousa, čím ho poveril vedením XXIV. ústavnej vlády, koaličnej menšinovej vlády.

 Životopis 

 Vzdelanie a komunálna politika 
Montenegro sa narodil v Porte a vyrastal v Espinho v okrese Aveiro. Vyštudoval právnickú školu v Porte na Katolíckej univerzite v Portugalsku a stal sa právnikom, rovnako ako jeho otec a starý otec. V rokoch 1994 až 1996 bol predsedom Sociálnodemokratickej mládeže v Espinho. V rokoch 1997 až 2001 pôsobil v mestskej rade a v roku 2005 kandidoval na starostu, pričom prehral s Josém Motom zo Socialistickej strany (PS) s rozdielom 38% ku 45%.

 Zhromaždenie Republiky 
V roku 2002 bol 29-ročný Montenegro zvolený do Zhromaždenia Republiky za Aveiro. V roku 2010 sa stal zástupcom lídra parlamentnej skupiny PSD Miguela Maceda a v júni 2011 po zvolení člena PSD Pedra Passosa Coelha za premiéra získal 86% hlasov na vedenie frakcie.

Prvé roky Montenegrovho vedenia boli poznačené zásahom európskej trojky na riešenie finančnej krízy; v januári 2014 bol kritizovaný za výrok „život ľudí nie je o nič lepší, ale život krajiny je oveľa lepší“. Z parlamentu odišiel vo februári 2018 po porážke Passosa Coelha a varoval, že PSD by sa nemala zmeniť na „skupinu priateľov nového lídra Ruia Ria“.

 Predseda PSD 
vľavo|náhľad| Montenegrov príhovor na 40. národnom kongrese PSD, 12. júla 2022
V januári 2020 bol Montenegro kandidátom vo voľbách na predsedu PSD, čím sa postavil Riovi. Počas kampane Rio napadol Montenegra za to, že je slobodomurárom. V druhom kole vyhralo Rio so ziskom 53,2% hlasov.

Rio odstúpil po slabom výkone PSD v portugalských parlamentných voľbách v roku 2022. Montenegro bol prvou osobou, ktorá sa prihlásila do volieb na vedenie strany, v ktorých kandidoval proti bývalému ministrovi Jorgemu Moreirovi da Silvovi. Montenegro zvíťazil so 72,47% hlasov, čím porazil svojho súpera v každom okrese. 

Pod vedením Montenegra sa PSD v januári 2024 dohodla s CDS-PP na predvolebnom spojenectve pod názvom Demokratická aliancia (AD), čím sa snažili zvýšiť svoje šance na víťazstvo v parlamentných voľbách v tom istom roku. Najviac kresiel vo voľbách obsadila práve jeho Demokratická aliancia s 80 kreslami, dvomi viac ako PS.

Prezident Marcelo Rebelo de Sousa 21. marca 2024 oficiálne vyzval Montenegra na zostavenie vlády. Potom bola prezidentovi 28. marca predstavená a schválená nová Montenegrova vláda.

 Predseda vlády Portugalska 
náhľad| Montenegro prednáša svoj prvý prejav ako predseda vlády v paláci Ajuda 2. apríla 2024
Montenegro zložil prísahu ako predseda portugalskej XXIV. ústavnej vlády 2. apríla 2024 na slávnosti v Národnom paláci Ajuda v Lisabone. Pred nástupom do úradu Montenegro prisľúbil, že bude vládnuť v menšinovej vláde namiesto vytvorenia koalície so vzostupujúcou pravicovo-populistickou stranou Chega, a odsúdil jej vodcu André Venturu ako "často xenofóbneho, rasistického, populistického a príliš demagogického".

V máji 2024 oznámila Montenegrova vláda, že nové lisabonské letisko bude postavené v Alcochete 40 kilometrov na západ od centra mesta do roku 2034.

Niekoľko dní pred voľbami do Európskeho parlamentu v roku 2024 oznámil Montenegro sprísnenie portugalských imigračných zákonov, ktoré predtým umožňovali osobám s turistickým vízom požiadať o trvalý pobyt. Povedal, že jestvujúce zákony vyústili v „zneužitie našej ochotnosti prijímať.“

V júli 2024 ohlásil zníženie korporátnej dane z vtedajších 21% na 15%. Toto opatrenie by stálo verejné financie 500 miliíonov eur ročne.

15. februára 2025 zverejnil časopis Correio da Manhã zistenie, podľa ktorého vlastnila Montenegrova rodina spoločnosť so záujmami v oblasti nehnuteľností s menom Spinumviva. Montenegro potvrdil existenciu spoločnosti, ale odmietol konflikt záujmov, odvolávajúc sa na to, že predal svoje tržby svojej manželke po zvolení za lídra PSD v roku 2022. Jeho tvrdenie sa však ukázalo ako nepravdivé, keďže portualský zákon zakazuje zdieľanie tržieb medzi manželmi, čo z neho stále robilo aktívneho veriteľa spoločnosti. 1. marca Montenegro oznámil, že jeho manželka opustí spoločnosť a prenechá jej vedenie jeho dvom synom a súčasne vyzval parlament, aby potvrdil dôveru v jeho vládu, inak by zvolal hlasovanie o vyslovení dôvery. 11. marca zvolal hlasovanie o vyslovení dôvery, ktoré prehral, čo viedlo k pádu jeho vlády.

V predčasných parlamentých voľbách 18. mája 2025 si Montenegrova AD prilepšila o 9 kresiel a zachovala svoju parlamentnú pluralitu, ale nezískala dostatok hlasov na parlamentú väčšinu.

 Politické postoje 
Ako líder svojej parlamentnej skupiny v období 2011 až 2015 obhajoval implementáciu prísneho programu úsporných ekonomických opatrení, ktorý vyjednalo Portugalsko výmenou za medzinárodnú finančnú pomoc.

Pred parlamentými voľbami v roku 2024 Montenegro prisľúbil úplnú privatizáciu spoločnosti TAP Air Portugal.

 Osobný život 
Montenegro dostal v detstve prezívku Ervilha („hrášok“), pretože bol malý, okrúhly a zelenooký, zatiaľ čo najbližšia rodina ho poznala pod jeho stredným menom Filipe. Venoval sa futbalu a plážovému volejbalu, v mladosti pracoval ako plavčík, neskôr sa dal na golf. Vo futbale podporuje FC Porto a SC Espinho, tímy svojho rodiska a svojho bydliska. Od mája 2022 je ženatý a má dve deti.

Rôzne zdroje pochádzajúce z roku 2012, vrátane webových stránok na overenie faktov Polígrafo SAPO, Público, Expresso, Jornal de Negócios a Diário de Notícias tvrdia, že v roku 2008 bol Montenegro prijatý do Mozartovej lóže, slobodomurárskej lóže zloženej z politikov, podnikateľov a špiónov. V roku 2019 Montenefro poprel, že je slobodomurárom.

 Kontroverzie 
V roku 2023 bola portugalskej prokuratúre zaslaná anonymná sťažnosť, v ktorej sa uvádzalo, že Montenegro získal daňové výhody udelené na obnovu starých budov napriek tomu, že v Espinho úplne zbúral starú budovu a na jej mieste postavil novú. Neskôr sa začalo trestné stíhanie.

 Referencie 

 Zdroj 

Kategória:Portugalskí politici
Kategória:Predsedovia vlády Portugalska
Kategória:Slobodomurári
Kategória:Osobnosti z Porta